Лев Толстой
Подхвърленото дете
Истинска случка

Превод от руски: Ангел Каралийчев, —

chitanka.info

Една бедна жена имаше дъщеря на име Маша. Една сутрин Маша тръгна за вода и видя, че пред вратата лежи нещо завито в парцали. Маша остави ведрото, за да развие парцалите. Когато се докосна до парцалите, от тях писна нещо: „Уа! Уа! Уа!“ Маша се наведе и видя, че това е мъничко червено детенце. То силно пищеше: „Уа! Уа!“ Маша го взе на ръце, отнесе го в къщи и почна да му дава мляко с лъжичка. Майка й рече:

— Какво си донесла?

Маша каза:

— Детенце, намерих го пред нашата врата.

Майка й рече:

— Ние и без това сме бедни, къде можем да храним и детенце? Ще ида при началника и ще кажа да го вземат.

Маша заплака и каза:

— Мамо то няма да яде много, остави го. Погледни, какви му са червенички и набръчкани ръчичките и пръстчетата.

Майката погледна, дожаля й. Тя остави детенцето: Маша хранеше и повиваше детенцето и му пееше песни, когато го слагаше да спи.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.